Te ha Tesednow: February 2020\nAn institûcyons eus dresta nei 1. Ertach Sowsnek en Tintagell (SWF L tg) Neil\nAn pons re bell.\nWhath üdn telher e'n pow na ellama (allav) moy mos di, sür, rag own my dhe ola, pò gwetha whath, towla ow honan gen düwon dhort an als lebma (le may) wrüg Arthor Gernow gwary pa veu yonk (mars ew an whedhlow dhe vos crejys ha crei a'n balores ha'n bardh dhe vos clowys, ha-ha). Òbma whath, üdn telher a veu difashys gen a' re eus dresta nei en maters a ertach. Òbma whath üdn le sans defolys ha hagrys gen a' re hanter-deskys ha gothüs, ny venjans nevra agan clowes ; acontyjy ha beggyers a vòna poblek, kens es cothscriforyon wir ha gwithyjy lel a gan teleryow precyous a dermyn coth. Ottòbma telher benygys, penardh ha pednplas an g/Kernôwyon en osow coth, cadarnle a ga gallos e'n Oos Owriek, pa thera kenwerth gen Rom ha Gres hag Afryca, dinas ûhel pensyvigyon kens. Òbma, eth hevel, thera marchants dhort Alexandria ha Cargòstentyn (Constantinople) ha Tinbouctou. Ha lebmyn, pandra vedh gwelys enos gen an omweloryon eus ha'n vajoryon hardh dhort powyow pell, gan cosins scattrys ha gan cowetha ker ? Ea, "Ertach Sowsnek" - ga logo gwydn ha rüdh, en hons war an sinys, ha ga baner arwodhel, gwydn ha rüdh, en hons reb an castel. Ha pand'ew hedna, whath, wòja an delwow kitch ha'n estyl-kedhlow-na ? Dar ! Shoppa leun a trad, ha levrow dro dhe Henry VIII, mêtern gosek, melegys rag an g/Kernowyon ha'y wregeth ewedh. Scavel an gow ! Brabm an gath ! Pandra vedh dhen gweles whath ? An pons nowydh, an pons nowydh spladn - pajar milvil pens scòllyes - towlys a'n cliger avel traveth - mòna a dalvia bos spendys rag gwitha teleryow eus dhort drog. Ea, pa veu derevys (drehevys), e veu, gans hedna, shyndys sperys an telher cüv-na en downder, helhys gan hendresow (hünrosow) ha gan awen ha tagys anethow ha mystery e'n tagell ydn an enys, pur wir.\nPosted by Neil Kennedy at 11:39 No comments:\nAn maw war an treth, gen Neil - SWF L Trad.\nGorhel kethyon gen J.M.W. Turner.\nEna, ema puppres treth gwydn ha ledan tredh carygy garow, saw an jedh-na, pa wrüg wharvos an dra, etho loos an mor en dadn ebron dewal gorherys. Thera dew dhen coth ow nessa dhe'n mor, gwiskys, pedn ha troos, warbydn an awel yeyn ha rew an mettin Whevrel-na - ha maw magata, pemthek bloodh, maga hir ha moon avel gwelen, scubellek y vlew. Tho gwiskys avel pescador bohojek ewedh: lavrek poos, hevys cannos ha cota stanch, treylyes y vond-codna warbydn an gwyns tydn. Medh an behatna a'n düs coth, “Mirowgh, ma neppeth ena, hons e'n dowr. Pandr'ewa?”\n“Pele ma va, Eddy? Na wela vy badna,” medh y gila, a vedha gelwys Tobmas.\n“'Nos, ma neppeth ow qwaya.” Ha treylya gans hedna dhe'n maw, emedh, “Ke dhe weles, Oliver, ow whegol,” ha'n diwettha-ma, kettoth ha'n ger, a skyndnas an treth avel gaver wyls dhe'n mor, lebma thera an dra ow terlebmel e'n todnow gwav, whath re bell rag hedhes y dhorn dhedhy. Tho shap dû en tewlder loos an dowr, roha marow martesen, calamajina, po tabm cannos. Oliver a dowlas men - bilien wydn - heb gwil traveth dhedhy, bes speis woja hedna, na whath, an maw a'n kensenjas pur uskis heb glebya y dreys. Tho hatt brâs, deber-dowr ledan, stanch bedn an glaw, heb mar, bes lebmyn leun a dhowr-sal ha poos. Plesys gen y bris ha lowen gen y ober codnyk, ev a'n disqwedhas dhe'n dhew dhen coth, “Otta va geno whei, ow owntres, mirowgh, hatt brâs, heb nabm na sqward, na perhen naneyl war an tabm dor-ma a venja y worra dro dh'y bedn pò nag ew my ow honan.”\n“Nag eus.” medh Eddy, “Gellys pell ew y berhen kens dhe'n mor, po na veu beudhys a-dhiwedhes gen an hager-awel,” ha y goweth a junyas, “Nag o den an costys-ma, me a hevel. Thew hedna hatt gwicor rych, gwres en Londres pò Pow an Flemen, an eyl po y gila, pò nag oma myskemerys. Mirowgh fatel veu trehys ha shapys glan, ha(g) òbma a-jei dhe'n band ma telher leb era settys pluven. Nag üjy an varchons en Falmeth ow qwisca ga fednow crehy endelha !”\nHa gans hedna, medh Tobmas, “Deun pelha, sos, piw a wor pandra eus dhe vos kevys whath pa veu kellys hebma mar diwedhes.”\nHa nag o anjei gellys pell pa wrüssons dallath gweles scòbmow ha prednyer, ha browjyon a bub ehen a ginda, scattrys òbma hag ena war an treth keffres hag e'n dowr - m'alja bos convedhys, heb bern, a veu kellys gorhel brâs e'n nôs ha'njei ow còsca. Thera anjei ow kerdhes, an trei anodhans warbarth, tûa sawan lebma vedha kevys scòbmow cünys rag an oles terweythyow. Thew Oliver yonk a welas an corf ena, ha gen galow còtt ha lebm thera ow resek di avel milgy, ha'n dhew dhen coth ow kerdhes scaffa galjons war y lergh. Nag o anjei devedhys dhodho whath, pa wrüg an maw tedna an corf mes a'n dowr bas dre y dhew üfern.\n“Nag ewa marow. Mirowgh, ma va anella whath. My a glowas y golon ewedh.”\nHa bew o, pur wir. Tho maw yonk, a oos gen Oliver, ha dû o y grohan nodh warbydn remenat y hevys gwydn sqwardyes. Ort y dâl eth era goos rüdh ow tivera dhort goly. Qwyck ha dison, an dhew dhen coth a'n kemeras yntredhans, scoodh-ha-scoodh, ha mos ganso dhe bedn an porth lebma thera an als isel ow profya goscotter rag an gwyns. Eddy a rutyas keyn an anfujik gen manek grohen davas ha scon e tallathas pâsa ha strechya y lithyow.\nLebmyn merkyowgh òbma, nag o an kensa termyn a veu gwelys Afrycan gen tüs an porth rag mos ha dos reb an mor ha'n als dhe beskecha ha gwertha warow aga forth bian, i a wely marners dhort powyow pell. Whath pelha ages hedna ewedh, thera tüs et aga mesk a veu gellys a-les ganjons en gorholyon brâs - dhe'n trevow nowydh en America ha'n marhajow en Ejyp ha Turky ha pelha. Terweythyow e vedha gwelys kethyon presonys avel lodnow e'n gorholyon a dremena e'n Chanel ewedh, rag thera an hager-kenwerth ow cressya, bledhen war vledhen. En Falmeth e vedha gwelys marners frank dhort Gyny war an cayys keffres ha kedhyon a veu sesyes dhort an hager-varchons gen an Lû Lestry Riel dhe wül tüs mor et aga gorholyon. Lies e vedha kemerys Kernowyon a'ga scathow en keth maner ewedh.\n“Tho heb dowt gorhel Gyny a veu kellys.” medh Oliver. “Ma lies anodhans ow tremena lebmyn ha'n blas ew euthyk.”\nAn bescadoryon a'n velyas ena gen cota Oliver ha y dhon endelha bys e'n dre – dewdhek chei üvel gen leur hern ha vorn bara ort pedn cons garow. War an cons, thera trei scath hern, na moy avel hedna, ha whyns rag ga halya mes a'n dowr. Nag o pell terebo oll an company dhe vos sedhys derag an tan tobm era en oles an brassa chei. Thera Elisabeth, gwreg Eddy, ow whilas dillas dhe wisca an den yonk e'n sorn leb era ga gwely, ha thera sawarn cowl conin ow lenel an rom bian. An gentrevogyon oll a dhedh rag gweles an estren ewedh ha lenwys o an chei a bobel. Thew onan an re-ma a dhros an yeyn-nowodhow e veu kellys an Bridgewater Maid dhort Gwlas an Hav gen keniver onan, keffres marners ha kedhyon.\nHanter owr wòja hedna, pa wrug an maw egery y lagajow ha gweles an düs era ort y senjy ha y wisca, e veu own, saw Eddy, heb hedhy, a wòrras y dhorn warnodho, leverel der vaner cosel, “Na borth dowt. Nag eus den veth e'n chei-ma a vedn gwil drog dhis. Mesk cowetha eth osta òbma,” ha'n den anketh a veu didhiwys gans hedna. Eddy a lavaras y hanow ha henwyn pub hüny era ena et aga disqwedhes gen y ves, ha'njei a dhescas an Afrycan dhe vos henwys Adisa. “Nibo ni Mo ?” e medh et y davas y honan, ha Eddy, a dhismigyas y borpos ha gorryby, “En Kernow osta.”\n“E dupe.” a worrebas Adisa ha'njei a gonvedhas heb pon dr'o hedna durdala dhewgh whei.\nTeyr bledhen, tho trigys Adisa e'n dre. Pub dedh thera ow mos dhe vin an dowr dhe omwolghy y honan, treys ha diwla, ken prevedh pyjy dhe Dhuw, ha'n bobel a wrüg convedhes dr'o an keth Duw era anjei gordhy dhodho an Sül. Tho den yonk abyl a venja gweres dh'y salvoryon dendyl peth an bes kens es bos begh ragt'anjei. Pa wrüg mos gen Oliver dhe'n porth, an kensa pres, e tisqwedhas fatel woya dhe owna rosow ha gweres dhe'n düs lanchya ga scathow ha ga halya war an cons arta. Tho spladn dr'o mab an als ha'n mor o ûsyes dhe'n whel. Hedna a veu afydhys ha prevys dhodhans moy diwedhes pa gemeras tabm glow predn rag tedna scathow y wlas war lehen kyllas. Ev a dhescas Kernôwek gen wharth ha plesour. “Ev a wor moy a gan tavas vel an bobel eus en Falmouth lebmyn,” medh onan an benenes gen hanas skith.\nPa thera diwedh dhe'n tryjya bledhen - awos caradowder y gowetha nowydh - etho spladn na venja triga na velha bès e venja mos tre dh'y bow y honan dhe whilas y vabm, y drei vroder ha y hor yonk. Rag hedna, üdn mettin a-vres, mis Me, Eddy eth ganjo a-dhor an porth bian dhe'n dreveglos. Ena e vargidnyas gen tiek era ow mos dhe Falmeth gen y gert brâs ha y ohen rag gwertha barlys ha gwaneth ha perna kebmys a via othom dhodho e'n varhas. Ena, tho war aga thowl omgussülya gen an meur-lettrys Mester Enys – den jentyl lel – era dhodho gorholyon ha meur a allos e'n pow. Moy avel hedna, thera va danon y worholyon dhe Gyny gen padnow Marok. An peth o dh'y les hons o owr ha dans olifans ha cas o ganjo an trâd dû. Eddy a veu dhe'n mor gen sira Enys ha rag hedna thera colm crev yntredhans.\nPa wrüssons dos dhe Falmeth, an tiek a gowsas dhe Eddy, leverel, “Kebmer with òbma, coweth. Ma radn en toll-ma hedhyw a venja sesya an den yonk-ma rag dh'y wertha dhe'n hager Corker.” Tho cussül stowt, heb dowt a'n dra rag tho Corker an marchont dhort Wordhen era ow tanon y worholyon dhort Breten Veur ha Marok dhe berna kedhyon en Gyny. Tho lowr acontys moy crowel avel onan vytholl an varchons Gyny ha moy avlethys. Rag hedna, Eddy a senjas Adisa ogas dhodho ha'n dhew dhen, yonk ha coth, a eth cosel ha wheg reb an stretys ydn dhe'n porth. Thera Enys ena. Ev a dhegemeras Eddy y dhiwvregh a-les, “Otta chy genen arta, Eddy Pender, pele veu chy mar bell? Ha piw ew hebma a welama genes, my a'th pes?”\n“Thew hebma Adisa, neb a veu gerys hanter beudhys war an treth teyr bledhen a-lebma wòja collva an gorhel Gyny, Bridgewater Maid. Lebmyn e venja mos tûa tre dh'y vabm et y bow y honan, rag ma own dhodho na vedh hei saw warbydn an ladòrn tüs ha'n drogwesyon erol eus ganjons.”\nHa treyla dhe Adisa dhe gemeres y dhorn, emedh Enys, “Mar kellama gweres dhis gans hedna, my a'n gwra dhe'm plegadow. Lavar dhebm, pana whel ellesta gwil en gorhel?”\nTho Eddy a worrebas et y le: “Pescader diogel ewa a wor dhe revya ha golya ha halya lovonow gwell avel brâssa radn gan mebyon nei. Ev a wor dhe wül colmow teg ha plethy fün, magata. Devnydh marner abyl ew, my a'n to.”\n“Dhe voy eth ew dhe les, coweth. Nei a'n danon kens avel marner e'n Daniel ew kelmys dhe Safi en Marok gen daffar horn ha sten. Eneth ena, e via gwell gan capten dh'y wòrra tredh diwla Martyn Mundy, neb ew gonador rag brâssa radn a'gan marchons wiryon e'n costys-na. My a vedn gòrra Mester Keigwin, an lahyas, dhe scrifa lether ragto na vo grevyes gen prevattoryon po an Morlû Riel.”\nThera Adisa ow cosowes sür, bès na wrüg òttra ger veth. Gwell via gara an dhew goweth coth dhe clappya yntredhans.\n“Pandra vedh gwres ganso wòja hedna?” a vednas Eddy.\n“Moy diantel whath e vedh an viaj wòja hedna bès Mundy a vedn whilas an gwella vorr. Ma gorholyon ow mos dhort Marok dhe Gyny heb tochya an teleryow lebma vedh kedhoryon. Adisa ell dendyl y vara et agan gorholyon bys ma[y] vo kevys vorr dhiogel.”\nTermyn hir an trei den a gowsas endelha en chombour Enys. Adisa a dhisqwedhes fatel woya dhe clappya Kernowek gen meur whecter ha cortessy. Scrifednyas Enys a dhros mappa m'aljans godhvos a bele o poran ha war an diwedh etho determyes dr'o hedna ogas dhe delher henwys Eko lebma thera gwicoryon dhort Portûgal. Wos an antylly, tho Enys sür dr'alja hedhes y vabm heb bos sesys.\nTrei dedh wòja hedna, ajei a eth warbarth dhe vetya gen capten an Daniel.\n“Mester da, dursona dhewgh whei et agas gorhel !”\n“Serys, lôwena dhewgh whei.” a worrebas an mester.\n“Ottòbma an den yonk a wrüga vy cows anodho genowgh.” medh Enys, ha Eddy a junyas,\n“Thew den abyl na vedh kevys syger. Ro dhodho y dhever ha na vedno whei cawas ragfra dh'y geredhy. My a ragdho.”\n“Delha re bo,” medh an Mester. “Cas ew genam gweles den mor en carharow ha chy a hevelsa dremas. Deus lebmyn a-bera genen.”\nNag era meur a dermyn rag Adisa dhe gemeres y gübmyas. Ev a eth a-bera e'n gorhel ha'n dhew dhen war an cay na'n gwelas moy. A-jei dhe owr, an Daniel eth kerr (yn kerdh) gen an morlenel ha gwyns own a'n tir a'n whethys scon mes a ga wolok.\nThew hedna gan whedhel dhan, fatel wrüg den yonk grevys tira òbma, e'n vledhen agan Arlòdh mil, whegh cans, deg ha pajer ügens - fatel wrüg cawas socor ha cowethyans mesk an bobel ken mos pelha war y vorr. Thew Oliver a scrifas anodho lies bledhen wòja hedna na vo nakevys y goweth a dhedh a'n mor.\nPosted by Neil Kennedy at 09:12 No comments:\nCovyn Richat Gendall 10\nHMS Rodney, 1940. Ma an marners ow kemeres pel 16-misva a-bera e'n gorhel.\nÒbma, thera nei ow pejya gen covyon Richat Gendall a'y dermyn e'n Morlû Riel. Ma va whath e'n gorhel HMS Offa :\n...Peder trûwedhek, gorherys y vejeth a murfellow*, mab rowler üdn trosor* en Fowedh. Moy diwedhes ev a veu gweskys gen darn shrapnel, ha cawas y ankow.\nPart agan diwty a veu mos a-les e'n termyn an nos ha golyas bedn submarînys.* Üdn treveth, pa thera nei ow pantyl* a-dro e'n Cülvorr* Otranto, submarîn a veu decernys. Nei a wras tro wor y helhy ha wrüg gara (gasa) nebes bobmys dadn dowr. Pubonan anodhans a wrüg dhe'n destier kerna (krena)! Era oyl war vejeth an dowr, era pò nag era ? Dhesempias, darbar an lew wrüg fyllel ha nei a dhallathas mos en dro en gwil crân* ledan, heb gallos lewa en vas. E'n gwelha pres, na veu drog diwedh dhe hebma; na veu sight an escar, ha whare an ynjinoryon a gavas fatla owna an fowt.\nKen dever (RG dewar) era dhe nei veu dos nes dhe alsow Sicily hag Italy e'n termyn an nos ha dowstya daffer an escar. E veu hebma (y feu hemma) puppres heb drog veth dhe gan honan nei; wir, 'dal Otranto jei wrüg tedna waren nei bès an pelednow a wrüg fillal dhe gan drehedhes.\nTermyn an trial bedn Italy, en Reggio, war bes an troos an pow, nei a ve settys en cres, tredh an tir ha'n dhew hujeth lester batal, Rodney (e'n foto) ha Nelson, a'n jeva pubonan trei thour a gòdnys 16-misva, gen pajer gòdn en ketep tour. Pa wrüga nei danon (danvon) gan pelyow bian dhor telher lowr nes dhe'n als, an dhew lester-ma wrüg tedna dres gan pedn. En mires 'mann (yn bann), my alja, rag còtt teken, decernya skej an pelyow ow tremena e'n ebòrn, nena gweles anjei dhe dartha leb wrügans londya...\nGeryow: Ma RG ow ûsya 'trosor' òbma rag 'bank'. Ma radn ow leverel 'arhanty'; Ma murfel ow menya 'freckle' e'n Sowsnek a vedha cowsys en Kernow kens; golyas = 'to keep watch'; Ma lies ger aral rag submarîn, avel sedhlester ha lester-dadn-vor, ha whath; cülvorr (cülfordh) 'strait'; destrier 'destroyer'; crân 'circle' - dhort henwyn telher.\nEn radn-ma, ma chânjys genam nebes geryow na vo re gales y redya. Piwa benag a venja gweles an kensa vercyon a ell y gawas war f. 156 an lever Tavas a Ragadazow, scrifys gen Richat Gendall y honan. Neil\nPosted by Neil Kennedy at 17:26 No comments:\nCovyon Richat Gendall 9\nGòdn 4.7 misva.\nÒbma, thera nei ow pejya gen covyon Richat Gendall a'y dermyn e'n Morlû Riel. Ma va whath e'n gorhel HMS Offa, towlys y angor e'n porth en Malta : Na whath, nag o fethys whath an escar. An ayr-trials war Malta nag o gorfednys ha terweythyow nei a vedha creiys dhe gan postys. Poyntys o vy dhe Gòdn A o settys war an flour-rag ha servis rag provia an gòdn a cartrijys 4.7 misva. Brâssa hub ! Pa vedha an gòdn tednys e veu (y feu) car dr'oma gweskys dres an wolok. Pub cartrij gwag a vedha towlys mes der vaner âwtomatik, ha gen meur nerth; besy diank a' re-ma hag en kettermyn kerhes cartrij nowydh mes an cuddy, parys rag an nessa tedn; ha res pòrres bos üskis rag na alja an còthman vy, Peder Merrill, settya an bellen et y le terebo vy dhe settya an cordît deragdorn, ha nag o scantlowr an dhew en le bès an gòdner a venja herdhya tre an charj, keas an tin, ha sqwatt ! An gòdn a venja tedna en âwtomatik.\nEn radn-ma, ma chânjys genam nebes geryow na vo re gales y redya. Piwa benag a venja gweles an kensa vercyon a ell y gawas war f. 156 an lever Tavas a Ragadazow, scrifys gen Richat Gendall y honan.\nGeryow: ayr-trial 'air-raid'; hub 'racket'; tednys 'fired'; gweskys 'struck'; diank 'escape'; kerhes 'fetch'; herdhya 'shove'; tin Òbma rag 'breach'.\nPosted by Neil Kennedy at 10:25 No comments:\nAn institûcyons eus dresta nei 1. Ertach Sowsnek e...


Compare Bible readings for Ester 7 in the ABK and the BCN - Bible Society\n1Ytho, an myghtern ha Haman a dheuth dhe eva gans Ester an vyghternes. 2Hag yn-medh an myghtern arta dhe Ester, yn nessa dydh an kevewi a win, ‘Pyth yw dha bysadow, a vyghternes Ester? ha grontys vydh dhis. Ha pyth yw dha worholedh? Kyn fo hanter an wlaskor kollenwys vydh.’\n3Ena Ester an vyghternes a worthybis ow leverel, ‘Mar kevis vy gras y'th wolok, a vyghtern, ha mar pleg dhe'n myghtern, re bo res dhymm ow bewnans orth ow fysadow, ha'm pobel orth ow gorholedh. 4Rag gwerthys on ni, my ha'm pobel, dhe vos distruys ha ledhys ha dhe verwel. Mes a pen ni gwerthys avel kethyon ha maghtethyon my a wrussa dhe'm taves tewel, a-ban nag yw agan ahwer kehaval dhe'n koll dhe'n myghtern.’\n5Ena myghtern Ahasuerus a gewsis ha leverel dhe Ester an vyghternes, ‘Piw yw ev, ha ple'ma ev neb a vynnsa lavasos yn y golonn gul yndella?’\n6Yn-medh Ester, ‘Envi hag eskar! An tebel Haman ma!’\nYtho, yth esa euth dhe Haman a-dherag an myghtern ha'n vyghternes. 7Ena sevel a wrug an myghtern yn y gonnar dhiworth eva an gwin ha mos bys yn lowarth an palys, ha Haman a wortas rag hwilas y vewnans orth Ester an vyghternes; rag ev a weli bos drog ervirys er y bynn gans an myghtern.\n8Hware an myghtern a dhehwelis dhiworth lowarth an palys bys yn hel an kevewi; hag yth esa Haman ow koedha war an gweli-dydh le mayth esa Ester. Ytho yn-medh an myghtern, ‘A vynn ev hwath defola an vyghternes, ha hi genev y'm chi ow honan?’\nKettell asas an ger ganow an myghtern, i a gudhas fas Haman. 9Ena yn-medh Harbona, onan a'n spadhesigyon esa a-dherag an myghtern, ‘Otta ynwedh, yma an wydhenn, hanter-kans kevelin hy ughelder, a wrug Haman hy fareusi rag Mordekay, neb a gewsis rag les an myghtern, ow sevel yn chi Haman.’\nHa'n myghtern a leveris, ‘Krog ev warnedhi.’ 10Ytho, i a grogas Haman war an wydhenn a bareussa ev rag Mordekay, hag yndella koselhes veu konnar an myghtern.


Cancer (ranneves) - Wikipedia\nCancer yw ranneves aswonnys avel onan a'n 88 aswonnys gans an Unyans Steroniethek Keswlasek (IAU).\nCancer yw onan a'n 12 ranneves hengovek y'n stergylgh, hag onan a'n 48 ranneves derowel Ptolemy. Yn henhwedhlow Grek, Cancer o an kanker a omsettyas orth Hercules hag ev owth omladh gans Hydra. Skwattys o an kanker gans Hercules, mes ughelhys o bys dhe'n nevow.\nImaj ledan a M44 (an presep)\nImaj ledan a bonni M67\nCancer delinys yn Urania's Mirror, kartennow ranneves dyllys yn Loundres c.1825.\nY'n hen dermynyow, an howl a dhrehedhas y boynt moyha dhe'n north yn ranneves Cancer, hag ytho an Trovan Cancer yw henwys a-wosa. Yn termyn ma, dre effeyth presessyans an poynt moyha north resegva an howl yn ebrenn yw yn rannves Taurus.\nNyns yw meur a ster splann yn Cancer, yma saw dew brassa es braster +4, Beta Cancri ha Delta Cancri, mes yma taklow dhe les, kepar ha'n bonni ster M44 (Praesepe, an presep). Yn henwhedhlow, yth o presep rag dew asen usi ow tybri diworto. Dionysos ha Silenus a varghogas an dew asen yn bresel erbynn an Titanow. An dew esen yw y'n nevow avel an sterennow Asellus Borealis (Gamma Cancri) ha Asellus Australis (Delta Cancri). M44 yw gweladow dhe'n lagas noeth avel kommol byghan, ha gwelys yn ta gans diwlagatell. An bonni ma yw henwys ynwedh avel an kowell gwenen (Beehive)\nYma bonni ster arall, M67 ynwedh yn Cancer, gweladow yn diwlagatell po pellweler.\nYma sterenn 55 Cancri, gerys da awos y system planetys. 55 Cancri yw sterenn dhewek, gans sterenn yn klass spektrel K 55 Cancri A ha sterenn yn klass spectrel M 55 Cancri B. Yma dhe 55 Cancri A pymp planet aswonnys.\nDiwettha golegyans an folen ma a veu an 4 Me 2022, dhe 21:40.


Compare Bible readings for Yowann 7 in the ABK and the GNB - Bible Society\nDiskryjyans Breder Yesu\n1Wosa hemma, yth esa Yesu ow kerdhes yn Galile; rag ny vynna kerdhes yn Yudi, rag an Yedhewon a hwila y ladha. 2Mes ogas veu goel an Yedhewon, an skovvaow; 3ytho y vreder a leveris dhodho, ‘Voyd alemma, ha ke yn Yudi, rag may hwello dha dhyskyblon, i ynwedh, an oberow a wredh. 4Rag ny ober denvyth yn-dann gel neb a hwila bos aswonnys apert. Mar kwredh an taklow ma, diskwa dha honan dhe'n bys.’ 5Rag ny grysi ynno na hwath y vreder. 6Ytho Yesu a leveris dhedha, ‘Nyns yw devedhys ow eur vy na hwath; mes agas eur hwi yw parys pup-prys. 7Ny yll an bys agas kasa, mes ev a'm kas, rag my a dheg dustuni anodho, y wriansow dhe vos drog. 8Kewgh hwi yn-bann dhe'n goel; my ny av yn-bann7:8 ny av yn-bann: War-lergh re a'n dornskrifow ny av yn-bann na hwath. dhe'n goel ma; rag nyns yw kowlwrys ow eur na hwath.’ 9Wosa leverel an taklow ma,7:9 an taklow ma: War-lergh re a'n dornskrifow an taklow ma dhedha. ev a wortas yn Galile.\nYesu orth Goel an Skovvaow\n10Mes wosa y vreder dhe vos yn-bann dhe'n goel, ena ev ynwedh eth yn-bann; ny'n gwrug yn apert, mes kepar dell via yn-dann gel. 11Ytho an Yedhewon a'n hwilas y'n goel hag a leveris, ‘Ple'ma'n den na?’ 12Hag yth esa krodhvol meur y'n routh yn y gever; rag re a leveri, ‘Dremas yw’, mes re erell a leveri, ‘Nag yw, mes ev a doell an routh.’ 13Byttegyns ny gewsi denvyth yn apert yn y gever, rag own a'n Yedhewon.\n14Lemmyn yn kres an goel, Yesu eth yn-bann dhe'n tempel hag yth esa ow tyski. 15Marth a's teva an Yedhewon, ow leverel, ‘Fatell yll ev bos lettrys, pan na studhyas bythkweth?’ 16Ytho Yesu a worthybis dhedha ha leverel, ‘Nyns yw ow dyskas dhymm ow honan, mes dhe neb a'm dannvonas. 17Mar mynn nebonan gul y volonjedh, ev a woer a-dro dhe'n dyskas, pyneyl y vos a Dhuw, po my dhe gewsel a'm awtorita ow honan.7:17 a'm awtorita ow honan: Greka ahanav ow honan. 18Neb a gews a'y awtorita y honan7:18 a'y awtorita y honan: Greka anodho y honan. a hwila y enor y honan; mes neb a hwila an enor anodho ev neb a'n dannvonas, hemma yw gwir, ha nyns eus ynno anwiryonedh.\n19‘A ny ros Moyses an lagha dhywgh? Mes denvyth ahanowgh ny with an lagha. Prag y hwilowgh ow ladha?’ 20An routh a worthybis, ‘Yma dyowl dhis; piw a hwila dha ladha?’ 21Yesu a worthybis ha leverel dhedha, ‘Unn ober re wrugavy, ha hwi oll a'gas beus marth. 22Rakhenna Moyses a ros dhywgh an trodreghyans (nyns yw, henna dhe vos dhiworth Moyses, mes dhiworth an tasow); ha hwi a drodregh den y'n sabot. 23Mar tegemmer den trodreghyans y'n sabot rag na vo lagha Moyses terrys, owgh hwi serrys orthiv rag my dhe yaghhe den yn tien y'n sabot? 24Na vreusiwgh herwydh an semlans, mes breusiwgh gans breus gwiryon.’\n25Ena re a dus Yerusalem a leveris, ‘A nyns yw hemma ev neb a hwilons y ladha? 26Hag otta, ev a gews yn apert, ha ny leverons dhodho travyth. A aswonnis an rewloryon hemma dhe vos yn hwir an Krist? 27Mes ni a aswonn an den ma, a by le'ma; ha pan dheu an Krist, ny woer denvyth a by le'ma.’ 28Ytho Yesu a grias y'n tempel, hag ev ow tyski, hag a leveris, ‘Hwi a'm aswonn, ha hwi a woer a-ble ov. Ha nyns ov vy devedhys ahanav ow honan, mes gwir yw ev neb a'm dannvonas, neb na aswonnowgh. 29My a'n aswonn, rag yth esov vy dhiworto, hag ev a'm dannvonas.’ 30Rakhenna i a hwilas y dhalghenna, mes ny settyas denvyth dorn ynno, rag nyns o devedhys y eur ev. 31Ha lies a'n routh a grysis ynno ha leverel, ‘Pan dheu an Krist, a wra ev toknys moy es dell wra an den ma?’\n32An Fariseow a glewas an routh ow krodhvolas yndella a-dro dhodho, ha'n bennoferysi ha'n Fariseow a dhannvonas gwesyon dh'y dhalghenna. 33Ytho Yesu a leveris, ‘Pols byghan yth esov vy hwath genowgh, hag ena yth av dhe neb a'm dannvonas. 34Hwi a'm hwila ha ny'm kevowgh; ha le mayth esov vy, dhi ny yllowgh hwi dos.’ 35Ena an Yedhewon a leveris an eyl dh'y gila, ‘Ple'th a an den ma, ma na yllyn y gavoes? A vynn ev mos dhe'n skattrys yn mysk an Grekys, ha dyski dhe'n Grekys? 36Pyth yw an lavar a gewsis an den ma, “Hwi a'm hwila ha ny'm kevowgh”, ha “Le mayth esov vy, dhi ny yllowgh hwi dos”?’\n37Y'n jydh diwettha, dydh meur an goel, Yesu a sevis ha kria, ow leverel, ‘Den mara'n jeves syghes, des ev dhymmo vy, hag eva. 38Neb a grys ynnov vy, dell lever an skryptor, “Yn-mes a'y dorr, resek a wra avonyow a dhowr bew.” ’ 39Ev a gewsis hemma a-dro dhe'n Spyrys, a vedha degemmerys gans an re a grys7:39 a grys: War-lergh re a'n dornskrifow a gryssa. ynno ev; rag ny via an Spyrys7:39 an Spyrys: War-lergh re a'n dornskrifow an Spyrys Sans. res na hwath, drefenn na veu Yesu glorifiys na hwath. 40Re yn mysk an routh pan glewsons an geryow ma a leveri, ‘Hemm yw yn hwir an profoes.’ 41Re erell a leveri, ‘Hemm yw an Krist’; mes re a leveri, ‘A dheu Krist a Alile? 42A ny lever an skryptor, Krist dhe dhos a has Davydh, hag a Bethlehem, an dre mayth esa Davydh?’ 43Ytho yth esa fols y'n routh a-dro dhodho. 44Ha re anedha a vynna y dhalghenna, mes denvyth ny settyas diwla warnodho.\n45Ytho an wesyon a dheuth dhe'n bennoferysi ha'n Fariseow; hag i a leveris dhedha, ‘Prag na wrussowgh y dhri?’\n46An wesyon a worthybis, ‘Ny wrug denvyth bythkweth kewsel yndella, dell wra an den ma.’7:46 dell wra an den ma: War-lergh re a'n dornskrifow nyns usi omma an geryow ma. 47Ytho an Fariseow a worthybis dhedha, ‘Owgh hwi ynwedh toellys? 48A wrug tus vydh a'n rewloryon krysi ynno, po a'n Fariseow? 49Mes an routh ma, neb na woer an lagha, yw milligys.’ 50Yn-medh Nikodemus dhedha (ev neb a dheuth dhodho kyns,7:50 neb a dheuth dhodho kyns: War-lergh re a'n dornskrifow neb a dheuth yn nos dhodho. hag ev onan anedha), 51‘A wra agan lagha breusi den heb goslowes orto kyns, ha godhvos pandr'a wra?’ 52I a worthybis ha leverel dhodho, ‘Es'ta jy ynwedh a Alile? Hwila ha gwel, na sev profoes dhiworth Galile.’ 53Ha pubonan eth dh'y ji y honan.


Yudith 8 (ABK) - Bible Society\nYudith 8 ABK\n1Y'n dydhyow na, Yudith a glewas a'n maters ma. Hi o myrgh Merari mab Oks mab Yosep mab Oziel mab Elkia mab Ananias mab Gideon mab Rafain mab Ahitub mab Elias mab Hilkia mab Eliab mab Nathanael mab Salamiel mab Sarasade mab Ysrael. 2Hy gour, Manasse, neb o esel a'y loeth ha'y theylu, re vawrsa yn prys an drevas heydh. 3Pan esa ev ow sevel, ow korweles an wesyon esa ow kelmi tyskennow y'n park, gweskys veu gans trethes an howl ha growedha war y weli, may ferwis yn Bethulia y sita ev. I a'n ynkleudhyas ytho gans y dasow y'n park yntra Dothan ha Balamon. 4Yth esa Yudith trigys yn hy chi hy honan avel gwedhwes teyr blydhen ha peswar mis. 5Hi a dhrehevis tylda rygdhi hy honan war do hy chi, grogysa hy diwglun gans yskar ha gwiska dillas hy gwedhowses. 6Hi a wrug penys oll dydhyow hy gwedhowses, a-der nos an sabot ha'n sabot y honan, an jydh kyns an loer nowydh ha dydh an loer nowydh, ha goelyow ha dydhyow lowender chi Ysrael 7Benyn deg o Yudith, ha dhedhi fas pur deg. Hi gour Manasse a gemmynnsa dhedhi owr hag arghans, kethyon ha kethesow, bughes ha parkow, ha hi a dhyghtya an pythow ma hy honan. 8Denvyth ny leveri ger drog er hy fynn, rag hi a's tevo own bras a Dhuw.\nYudith ha'n Henavogyon\n9Pan glewas Yudith an tebeleryow kewsys gans an bobel erbynn aga rewler, drefenn aga bos ow klamdera dre fowt dowr, ha pan glewas hi pub ger a leveris Uzzia dhedha, ha fatell ambosas ev dhedha yn-dann do daskorr an sita dhe'n Assyrianys wosa pymp dydh, 10hi a dhannvonas hy maghteth, neb a's tevo charj a'y fythow oll, dhe elwel dhedhi Kabris ha Karmis, henavogyon hy sita. 11I a dheuth dhedhi, hag yn-medh hi dhedha, ‘Goslowewgh orthiv, rewloryon an dus trigys yn Bethulia! An pyth re leversowgh hedhyw dhe'n bobel nyns yw ewn; hwi re dos ha disklerya an to ma yntra Duw ha hwi hogen, owth ambosa dhe dhaskorr an sita dh'agan eskerens marnas an Arloedh a dreyl ha gweres dhyn a-ji dhe nebes dydhyow. 12Piw owgh hwi, neb re brovas Duw an jydh ma, ha settya agas honan yn le Duw yn mysk mebyon tus? 13Yth esowgh hwi ow previ an Arloedh Ollgalloesek. A ny gonvedhowgh nevra ? 14Ny yllowgh hwithra downderyow kolonn den, na konvedhes an pyth a breder ev; ytho fatell waytyowgh hwilas Duw, neb a wrug oll an taklow ma, ha dismygi y brys ev po konvedhes y brederow? Na, ow breder, na serrewgh an Arloedh agan Duw. 15Rag mar ny vynn ev agan gweres a-ji dhe'n pymp dydh ma, yma dhodho an galloes dh'agan skoedhya py termyn pynag a vynno, po dh'agan distrui yn lok agan eskerens. 16Na hwilewgh kemmeres porposys an Arloedh agan Duw yn gaja; rag nyns yw Duw haval dhe vab-den, dhe vos gwaynys dre vargenya. 17Rakhenna, ha ni ow kortos y dhelivrans, gwren ni gelwel warnodho dh'agan gweres. Mar pydh da ganso, ev a glew agan lev.\n18‘Rag bythkweth yn agan henedh, nag y'n dydhyow ma, re beu loeth po teylu po pobel po sita ahanan a wormel duwow gwrys gans leuv, dell wres y'n dydhyow yw passys – 19ha henn o an praga bos agan tasow delivrys dhe'n kledha ha dhe byllans, ha rakhenna i a berthis anfeusi meur a-dherag agan eskerens. 20Mes ny aswonnyn ni duw arall saw ev, ha rakhenna ni a wayt na'gan skornyo ni nag esel vyth a'gan kenedhel. 21Rag mars on ni kemmerys, oll Yudi a vydh kemmerys, ha'gan sentri a vydh pyllys; hag ev a rekwir attal rag y dhefolans gans agan goes. 22Ladhva agan breder, kethneth agan tir ha treylyans agan ertach yn ynyalder – oll hemma ev a dhre war agan penn yn mysk an Jentilys, plepynag y fydhyn ni avel kethyon; ha ni a vydh sklander ha skorn yn golok agan perghennogyon. 23Rag ny wra agan kethneth ledya dhe favour, mes an Arloedh Duw a's treyl dhe disenor.\n24‘Ha lemmyn, a vreder, bedhen ni ensampel dh'agan breder, rag aga bewnans a greg warnan, ha'n sentri, an tempel ha'n alter a bowes warnan ni. 25Yn despit dhe bup-tra, grassyn dhe'n Arloedh agan Duw, neb usi orth agan previ dell wrug ev previ agan tasow. 26Perthewgh kov a'n pyth a wrug ev gans Abraham, ha fatell brovas ev Ysak, ha pandr'a hwarva dhe Yakob yn Mesopotamia syriek, hag ev ow pugelya deves Laban, broder y vamm. 27Rag ny wrug ev agan previ dre dan, dell y's provas ynsi, rag hwithra aga holonnow, na tyli dial warnan; mes an Arloedh a skorj an re a dheu nes dhodho, rag aga heski.’\n28Ena yn-medh Uzzia dhedhi, ‘Oll an pyth re leversys a dheu a golonn wiryon, ha nyns eus denvyth a allsa sevel erbynn dha eryow. 29Rag nyns yw hedhyw an kynsa prys may feu dha furneth diskwedhys, mes a-dhia dhalleth dha dhydhyow oll an dus re aswonnis dha gonvedhes, rag bos ewn gnas dha golonn. 30Mes an bobel a's teves syghes bras, hag i a'gan konstrynas dhe wul an pyth re ambossyn dhedha, ha'gan ynnia dhe wul ti ma na yllyn y derri. 31Ytho gwra pysi ragon lemmyn, rag benyn gryjyk os, ha'n Arloedh a dhannvon dhyn glaw a lenow agan puthow, ha ny vydhyn klamderek namoy.’\n32Yn-medh Yudith dhedha, ‘Goslowewgh orthiv. Yth esov vy ow tewlel towl dhe wul neppyth a govhir a henedh dhe henedh a'gan kenedhel. 33Sevewgh orth yet an sita haneth, hag yth av vy yn-mes gans ow maghteth; hag a-ji dhe'n dydhyow a ambossewgh ri an sita dh'aga eskerens, an Arloedh a dheliver Ysrael der ow leuv vy. 34Byttegyns, na hwilewgh dismygi ow thowl, rag ny vynnav y dherivas dhywgh bys pan gowlwrav an pyth a vynnav y wul.’\n35Uzzia ha'n rewloryon a leveris dhedhi, ‘Ke yn kres, ha re ello an Arloedh Duw dheragos rag tyli dial war agan eskerens.’ 36I a dhehwelis ytho a'n tylda ha mos dh'aga savleow.


2ch 35 (ABK) - Bible Society\nGoel an Pask\n1Yosia a solempnyas an pask yn Yerusalem; i a ladhas oen an pask y'n peswardhegves dydh a'n kynsa mis. 2Ev a apoyntyas an oferysi dh'aga soedhow ha'ga krevhe yn servis chi an ARLOEDH. 3Ev a leveris dhe'n Levysi esa ow tyski oll Ysrael hag o sakrys dhe'n ARLOEDH, ‘Gorrewgh an argh sans y'n chi a dhrehevis Solomon mab Davydh. Nyns yw res dhywgh y dhoen war agas diwskoedh. Lemmyn servyewgh an ARLOEDH agas Duw ha'y bobel Ysrael. 4Pareusiwgh herwydh agas chiow agas tasow herwydh agas rannow, owth holya dannvonadow skrifys Davydh myghtern Ysrael, ha dannvonadow skrifys y vab Solomon. 5Sevewgh y'n tyller sans herwydh bagasow chi agas tasow an bobel, unn rann dhe bub rann a ji tasow an Levysi.35:5 Amendys. Styr an Ebrow yw ankler. 6Ledhewgh oen an pask, omsakrewgh, ha pareusiwgh a-barth agas breder, ow kul herwydh ger an ARLOEDH dre leuv Moyses.’\n7Ena Yosia a ros rag oll an dus esa ena, eyn ha mynnigow a'n flokk rag offrynnow an pask bys y'n myns a dheg mil warn ugens, ha tri mil darow; yth o an re ma a bythow an myghtern. 8Y soedhogyon a ros a'ga bodh dhe'n bobel, dhe'n oferysi, ha dhe'n Levysi. Hilkia, Zakaria, ha Yehiel, penn-soedhogyon chi Duw, a ros dhe'n oferysi rag offrynnow an pask, dew vil, hwegh kans oen ha mynnik, ha tri hans tarow. 9Konania, ha'y vreder Shemaia ha Nethanel, ha Hashabia ha Yeiel ha Yozabad, pennow an Levysi, i ynwedh a ros dhe'n Levysi rag an pask, pymp mil oen ha mynnik ha pymp kans tarow.\n10Pan veu an servis pareusis, an oferysi a sevis yn aga thyller, ha'n Levysi yn aga rannow herwydh gorhemmynn an myghtern. 11I a ladhas eyn an pask, ha'n oferysi a skoellyas rann a'n goes a dhegemmersons a'ga diwla, ha'n Levysi a's diruskis. 12I a worras dhe dhenewen an offrynnow leskys, rag ma's kevrennens herwydh bagasow a jiow tasow an bobel, rag offrynna dhe'n ARLOEDH, dell yw skrifys yn lyver Moyses. Hag i a wrug an keth tra gans an terewi. 13I a rostyas an offrynnow yn pottow, yn chekys, hag yn padellow, ha'ga dri yn hast dhe oll an bobel. 14Wosa henna i a bareusis ragdha aga honan ha rag an oferysi drefenn bos an oferysi, mebyon Aron, fest bysi owth offrynna an offrynnow leskys ha'n rannow blonegek bys y'n nos; yndella an Levysi a bareusis ragdha aga honan ha rag an oferysi, mebyon Aron. 15Yth esa an ganoryon, mebyon Asaf, yn aga thyller, herwydh gorhemmynn Davydh, Asaf, Heman, ha Yeduthun gwelesydh an myghtern. Yth esa gwithysi an yetow orth pub yet; ny's tevo edhomm a woderri aga servis, rag aga breder, an Levysi a bareusis ragdha.\n16Yndella oll servis an ARLOEDH a veu parys an jydh na, rag solempnya an pask ha rag offrynna offrynnow leskys war alter an ARLOEDH, herwydh gorhemmynn myghtern Yosia. 17An Ysraelitys esa ena a solempnyas an pask y'n prys na, ha goel an bara heb goell seyth dydh. 18Nevra ny via solempnys pask haval dhodho a-dhia dhydhyow an profoes Samuel; ny solempensa pask haval dhodho myghtern vytholl a Ysrael dell veu solempnys gans Yosia, gans an oferysi ha gans an Levysi, gans oll Ysrael esa ena, ha gans trigoryon Yerusalem. 19Y'n etegves blydhen a reyn Yosia an pask ma a veu solempnys.\nFethans gans Faro Neko ha Mernans Yosia\n20Wosa oll hemma, pan wrussa Yosia pareusi an tempel, Neko myghtern Ejyp eth yn-bann rag batalyas yn Karkemish war an Ewfrates, ha Yosia eth yn-mes er y bynn. 21Mes Neko a dhannvonas kannasow dhodho ow leverel, ‘Pyth eus yntredhon ni, myghtern Yuda? Nyns av er dha bynn hedhyw, mes erbynn an chi ganso mayth esov ow patalyas, ha Duw re worhemmynnis dhymm fyski; astel sevel orth Duw, usi genev, rag ma na'th tiswrello.’ 22Mes ny vynna Yosia treylya dhiworto, mes ev a doellwiskas y honan35:22 ev a doellwiskas y honan: Po ow siwya an Septuagint ev a omgrevhas; po ow siwya an Targum ev a wiskas y arvwisk. rag mayth omlattho er y bynn. Ny woslowas orth geryow Neko a anow Duw, mes ev a dheuth dhe vatalyas yn plen Megiddo. 23An sethoryon a dewlis sethow orth an myghtern Yosia; ha'n myghtern a leveris dh'y wesyon, ‘Kemmerewgh vy dhe-ves, rag fest goliys ov.’ 24Yndella y wesyon a'n kemmeras yn-mes a'y jarett ha'n dugons dh'y nessa charett, ha'y dhri dhe Yerusalem. Ena ev a verwis, hag a veu ynkleudhys yn bedhow y dasow. Oll Yuda ha Yerusalem a gynis war-lergh Yosia. 25Yeremia a gewsis kynvann war-lergh Yosia; hag oll an ganoryon ha'n kanoresow re gampoellas Yosia yn aga hynvannow bys y'n jydh ma. I a's gwrug ordenans yn Ysrael. Skrifys yns y'n Kynvannow. 26Gweythresow erell Yosia ha'y oberow lel herwydh an pyth yw skrifys yn lagha an ARLOEDH, 27ha'y weythresow, a'n dalleth dhe'n diwedh yw skrifys yn Lyver Myghternedh Ysrael ha Yuda.


Compare Bible readings for Eksodus 25 in the ABK and the RSV - Bible Society\nRohow dhe'n Tabernakel\n1An ARLOEDH a leveris dhe Moyses, 2Kows orth mebyon Ysrael may trollons offrynn dhymm; a bub den bolonjedhek yn y golonn ty a wra degemmeres an offrynn dhymm. 3Ha hemm yw an offrynn a dhegemmerydh anedha: owr, arghans, ha brons, 4pann glas ha purpur ha kogh, sendal, ha blew gever, 5kreghyn rudhhes a hordhes, kreghyn morhoghes ha prenn shittim, 6oyl dhe'n lugern, spisyow rag oyl an untyans ha'n ynkys hweg, 7meyn onyks, ha meyn rag desedha y'n efod hag y'n lurik. 8Ha gas i dhe wul dhymm sentri may trikkiv yn aga mysk. 9Herwydh pup-tra a dhiskwedhav dhis a-dro dhe batron an tabernakel, ha'y vebel, yndella ty a'n gwra.\n10I a wra argh a brenn shittim; dew gevelin ha hanter a vydh hy hys, kevelin ha hanter hy les, ha kevelin ha hanter hy ughelder. 11Ha ty a wra hy gorowra gans owr pur, a-ji hag a-ves ty a wra hy gorowra, ha ty a wra gorra kylgh owr a-dro dhedhi. 12Ha ty a wra teudhi rygdhi peder lagasenn owr ha'ga gorra war hy feswar troes, diw lagasenn a'n eyl tu dhedhi, ha diw lagasenn a'y gila. 13Ha ty a wra gwelynni a brenn shittim ha'ga gorowra. 14Ha ty a worr an gwelynni a-ji dhe'n lagasennow war denwennow an argh, dredha dhe dhoen an argh. 15An gwelynni a wra gortos yn lagasennow an argh; ny vydhons kemmerys dhiworti. 16Hag y'n argh ty a wra gorra an dustuni a rov dhis. 17Ena ty a wra tregeredhva a owr pur, dew gevelin ha hanter a vydh hy hys, ha kevelin ha hanter hy les. 18Ha ty a wra dew jerub a owr; a vortholweyth ty a's gwra, dhe dhew benn an dregeredhva. 19Gwra unn cherub dhe'n eyl penn hag unn cherub dh'y gila; yn unn rann gans an dregeredhva ty a wra an jerubim dh'y dhew benn. 20An jerubim a wra lesa aga eskelli war-vann, ow korskeusi an dregeredhva gans aga eskelli, aga fas an eyl war-tu ha'y gila; war-tu ha'n dregeredhva y fydh fasow an jerubim. 21Ha ty a wra gorra an dregeredhva war an argh; hag y'n argh, ty a wra gorra an dustuni a rov dhis. 22Ena my a wra metya genes, hag a-ugh an dregeredhva, ynter an dhew jerub usi war argh an dustuni, my a gews genes a-dro dhe bup-tra a worhemmynnav dhis rag mebyon Ysrael.\n23Ha ty a wra moes a brenn shittim; dew gevelin a vydh hy hys, kevelin hy les, ha kevelin ha hanter hy ughelder. 24Ty a wra hy gorowra gans owr pur, ha gul kylgh a owr a-dro dhedhi. 25Ha ty a wra a-dro dhedhi fram, dornva y hys, ha gul kylgh a owr a-dro dhe'n fram. 26Ha ty a wra rygdhi peder lagasenn a owr, ha kelmi an lagasennow dhe'n beder kornell orth y beder garr. 27Ogas dhe'n fram y hwra growedha an lagasennow avel dalghennow dhe'n gwelynni rag doen an voes. 28Ty a wra an gwelynni a brenn shittim, ha'ga gorowra gans owr, ha'n voes a vydh degys dredha. 29Ha ty a wra hy flatyow ha'y skudellow ha'y hostrels ha'y bollow dhe dhiveri offrynnow diwes; a owr pur ty a's gwra. 30Ha ty a wra settya bara an wolok war an voes a-ragov pup-prys.\n31Ha ty a wra dhymm kantoler a owr pur. Troes ha gwelenn an kantoler a vydh gwrys a vortholweyth; y hanafow, y dalbennow, ha'y vleujennow a vydh unn rann ganso, 32hag y fydh hwegh skorrenn ow mos yn-mes a'y denwennow, teyr skorrenn an kantoler yn-mes a unn tenewen anodho ha teyr skorrenn an kantoler yn-mes a'n tenewen arall; 33tri hanaf gwrys avel alamandow, peub gans talbenn ha bleujenn, war an unn skorrenn, ha tri hanaf gwrys avel alamandow, peub gans talbenn ha bleujenn, war an skorrenn arall – hag yndella dhe'n hwegh skorrenn ow mos yn-mes a'n kantoler; 34ha war an kantoler y honan peswar hanaf gwrys avel alamandow, ha gansa aga thalbennow ha'ga bleujennow; 35y fydh talbenn a unn rann ganso yn-dann an kynsa par a skorrennow, talbenn a unn rann ganso yn-dann an nessa par a skorrennow ha talbenn a unn rann ganso yn-dann an diwettha par a skorrennow, rag an hwegh skorrenn ow mos yn-mes a'n kantoler. 36Aga thalbennow ha'ga skorrennow a vydh unn rann ganso, an oll anodho unn rann a vortholweyth a owr pur. 37Ha ty a wra an seyth lugarn ragdho; ha'n lugern a vydh settys may rollons golow war an spas a-ragdho. 38Y evelyow ha'y badellow-tan a vydh a owr pur. 39A dalent a owr pur y fydh gwrys, gans oll an daffar ma. 40Ha gwayt aga gul war-lergh an patron ragdha, a veu diskwedhys dhis war an menydh.


2 Myghternedh 12 (ABK) - Bible Society\n2 Myghternedh 12 ABK\nEwnheans an Tempel\n1Y'n seythves blydhen a Yehu, Yoash a dhallathas reynya, hag ev a reynyas dew-ugens blydhen yn Yerusalem. Hanow y vamm o Sibya a Beer-sheba. 2Yoash a wrug an pyth o ewn yn golok an ARLOEDH dres y dhydhyow oll, drefenn Yehoyada an oferyas dh'y dhyski. 3Mes ny veu an tylleryow ughel kemmerys dhe-ves; an bobel a besyas sakrifia ha leski offrynnow y'n tylleryow ughel.\n4Yoash a leveris dhe'n oferysi, ‘Oll an arghans yw dres yn chi an ARLOEDH avel rohow sakrys – toll an niveryans, talas ambosow, – hag arghans an offrynnow bodhek dres a-berth yn chi an ARLOEDH, 5kemmeres an oferysi an re ma dhiworth an alhwedhor, hag ewnhe an chi plepynag may fo edhomm a ewnheans diskudhys.’ 6Mes erbynn an tressa blydhen warn ugens a vyghtern Yoash, ny wrussa an oferysi ewnheansow dhe'n chi. 7Rakhenna myghtern Yoash a elwis Yehoyada an oferyas gans an oferysi erell ha leverel dhedha, ‘Prag nag esowgh owth ewnhe an chi? Lemmyn, ytho, na dhegemmerowgh arghans moy dhiworth agas alhwedhoryon, mes y dhaskorr rag ewnheans an chi.’ 8Ytho an oferysi a assentyas na dhegemmerens arghans moy dhiworth an bobel, na ewnhe an chi aga honan.\n9Yehoyada an oferyas a gemmeras kist ha tardra toll yn hy gorher, ha'y settya ryb an alter, a'n barth dhyghow ow tos a-berth yn chi an ARLOEDH. An oferysi esa ow kwitha an treudhow a worras ynni oll an arghans a veu dres a-berth yn chi an ARLOEDH. 10Peskweyth may hwelsons bos meur a arghans y'n gist, skrifennyas an myghtern ha'n arghoferyas a dheuth, hag i a gomptyas an arghans a veu kevys yn chi an ARLOEDH ha'y gelmi yn seghyer. 11I a ros an arghans a veu poesys yn leuv an re a worviri an ober yn chi an ARLOEDH; ena i a'n peas dhe'n seri prenn ha'n drehevoryon esa owth oberi yn chi an ARLOEDH, 12dhe'n seri men ha'n dreghoryon men, ha rag prena prenn ha men nedhys rag gul ewnheansow dhe ji an ARLOEDH, ha rag oll an kostow rag ewnheansow dhe'n chi. 13Byttegyns ny wrussons devnydh a'n arghans dres yn chi an ARLOEDH dhe wul bollow a arghans, gwelsigow-porv, bollow-offrynn, hirgern, lestri a owr po lestri a arghans, 14rag res veu henna dhe'n weythoryon esa owth ewnhe chi an ARLOEDH ganso. 15Ny byssons akontys dhiworth an wer a dhelirvsons dhedha an arghans yn aga leuv rag tyli an weythoryon, rag i a dhyghtya yn onest. 16Ny veu an arghans dhiworth an offrynnow kammweyth ha'n offrynnow pegh dres a-berth y'n chi an ARLOEDH; an oferysi a's pewas.\nHazael A Wodros Yerusalem\n17Ena Hazael myghtern Aram eth yn-bann ha batalyas orth Gath ha'y hemmeres. Mes pan settyas y fas rag mos yn-bann erbynn Yerusalem, 18Yoash myghtern Yuda a gemmeras oll an rohow sans re sakras y ragresygyon Yehoshafat, Yoram hag Ahazia, myghternedh Yuda, hag oll an owr a veu kevys yn tresoryow chi an ARLOEDH hag yn chi an myghtern, ha'ga dannvon dhe Hazael myghtern Aram, hag ev a gildennas dhiworth Yerusalem.\n19Gweythresow erell Yoash, ha pup-tra a wrug, a nyns yns i skrifys yn lyver kovadhow myghternedh Yuda? 20Y wesyon a sevis ha gul bras, ha ladha Yoash yn chi Millo, war an fordh a dhiyskynn dhe Silla. 21Yozakar mab Shimeath, ha Yehozabad mab Shomer, y wesyon, a'n ladhas hag ev a verwis. Hag ev a veu ynkleudhys gans y dasow yn sita Davydh; hag Amasia a reynyas yn y le.


1 Myghternedh 7 (ABK) - Bible Society\n1 Myghternedh7 ABK\n1Trydhek blydhen yth esa Solomon ow trehevel y ji y honan, hag ev a worfennas y ji kowal.\n2Ev a dhrehevis Chi Koeswik Lebanon kans kevelin y hys, hanter-kans kevelin y les, ha deg kevelin warn ugens y ughelder, drehevys gans peder res a golovenyow keder, gans kebrow keder war an kolovenyow. 3An to a veu gwrys a gederwydh war an pymp keber ha dew-ugens, pymthek yn pub rew, esa war an kolovenyow. 4Yth esa teyr res a fenestri, an eyl a-dal hy ben yn teyr res. 5Oll an darasow ha'n postow-daras a's tevo framyow pedrek; yth esa fenester a-dal fenester, an eyl erbynn y gila y'n teyr res.\n6Ev a wrug hel a golovenyow hanter-kans kevelin hy hys ha deg kevelin warn ugens hy les. Yth esa portal a-rag, gans kolovenyow ha nenlenn.\n7Ev a wrug hel an tron, hel an vreus, le may vedha ow ri barn, pannellys gans prenn keder a'n leur dhe'n styllyow.7:7 styllyow: Ow siwya an Syriek ha'n Vulgat. Ebrow leur.\n8Y ji y honan le mayth esa trigys, yn klos arall a-dryv an hel, o drehevys yn kehaval. Solomon a wrug ynwedh chi haval dhe'n hel ma rag myrgh Faro, re gemmersa yn priosoleth.\n9Oll an re ma o gwrys yn meyn kostek, treghys herwydh musur, heskennysys gans heskennow a-ji hag a-ves, a'n selveyn dhe amal an to, ha dhiworth klos an chi bys y'n klos meur. 10An selveyn o yn meyn kostek, meyn a eth po a dheg kevelin. 11Yth esa meyn kostek a-ugh, treghys herwydh musur, ha prenn keder. 12An klos meur a'n jevo teyr res a veyn treghys oll a-dro, hag unn res a gebrow keder treghys; yndellma yth o ynwedh yn klos pervedhel chi an ARLOEDH ha portal an chi.\nSolomon a Arveth Hiram\n13Myghtern Solomon a dhannvonas dhe Tyr ha kyrghes Hiram. 14Ev o mab gwedhwes a loeth Naftali, ha'y das, gour a Tyr, re bia krefter brons; ev o leun a sleyghneth, poell ha skentoleth yn pub eghenn a ober yn brons. Ev a dheuth dhe Solomon hag a wrug oll y ober.\n15Ev a volas dew goloven a vrons. An eyl o etek kevelin hy ughelder, ha linenn a dhewdhek kevelin a veu musur hy hompas; kow o, ha'y dewder o peswar bys. An goloven arall o an keth.7:15 kow o, ha'y dewder o peswar bys. An goloven arall o an keth Ow siwya an Septuagint ha Yer 52:21. 16Ev a wrug ynwedh dew benn-koloven a vrons teudh dhe settya war wartha an kolovenyow; ughelder an unn penn-koloven o pymp kevelin, ha ughelder y gila o pymp kevelin. 17Ev a wrug roesweyth plethys gans tergh a gadonweyth rag an pennow-koloven war wartha an kolovenyow, seyth rag pub koloven. 18Hag ev a wrug greunavalow yn diw res ow kylghya pub roesweyth, dhe afina an penn-kolovenyow war wartha an kolovenyow. Ev a wrug an keth rag pub penn-koloven. 19An pennow-koloven esa war wartha an kolovenyow y'n portal o yn furv lilis, peswar kevelin yn ughelder. 20War an pennow-koloven war wartha an dhiw goloven, ynwedh a-ugh an balek krenn esa ryb an roesweyth, yth esa dew kans greunaval yn resyow oll a-dro. 21Ev a settyas an kolovenyow yn-bann yn portal an tempel. Ev a dhrehevis an goloven dhyghow ha'y henwel Yakin, hag ev a dhrehevis an goloven gledh ha'y henwel Boaz. 22War benn an kolovenyow yth esa gweyth lili. Yndellma y feu gorfennys ober an kolovenyow.\n23Ev a wrug an mor teudh; krenn o, deg kevelin y vusur a-dreus, ha deg kevelin yn ughelder. Linenn a dheg kevelin warn ugens a vusuras y hompas. 24Yn-dann y amal yth esa pompyons oll a-dro, deg warn ugens kevelin ow kyrghynna an mor; yth esa an pompyons yn diw res, molys gans an mor pan veu molys. 25Ev a sevi war geyn dewdhek ojyon, tri ow mires dhe'n gogledh, tri ow mires dhe'n howlsedhes, tri ow mires dhe'n dyghow, ha tri ow mires dhe'n duryen; an mor a veu settys warnedha, ha'ga fedrennow war-tu ha'n pervedh. 26Dornva o y dewder; y amal a veu gwrys avel amal hanaf po bleujenn lili; ev a synsi dew vil vath.7:26 vath: Bath, musur linyel, a-dro dhe 45 liter.\n27Ev a wrug ynwedh an deg karrigell a vrons; pub karrigell o peswar kevelin hy hys, peswar kevelin hy les, ha tri hevelin hy ughelder. 28Hemm o gwrians an karrigellow: i a's tevo emlow; yth esa an emlow a-ji dhe'n framyow; 29war an emlow hag o settys y'n framyow yth esa lewyon, oghen ha cherubim. War an framyow, hag a-ugh hag yn-dann an lewyon ha'n oghen, yth esa garlontow a ober mortholys. 30Pub karrigell a's tevo peder ros a vrons hag aghlow a vrons; dhe'n peder korn yth esa treys rag golghell. An treys a veu gwrys yn gweyth teudh gans plethennow a bub tenewen. 31An ganow rag an wolghell a veu a-ji dhe gurun, unn kevelin hy ughelder; an ganow o kylghyek, dell yw sel gwrys, kevelin ha hanter. A-dro dh'y ganow yth esa gravyans; pannellow an karrigellow o pedrek a-der kylghyek. 32Yth esa an peder ros yn-dann an pannellow; yth esa aghlow an rosow stegys dhe'n karrigellow; ughelder pub ros o kevelin ha hanter. 33An rosow a veu gwrys avel ros charett; aga aghlow, aga bothow, aga asennow, ha'ga hammogow a veu gwrys yn gweyth teudh. 34Yth esa peswar dornla dhe'n peder kornell a bub karrigell; an dornleow o unn darn gans an garrigell. 35War benn an garrigell yth esa bond kylghyek, hanter kevelin y ughelder; war benn an garrigell hy latthys ha'y fannellow o unn rann gensi. 36War an estyll, henn yw an pannellow, ev a gervyas cherubim, lewyon ha palmwydh, war-lergh an spas rag pubonan, ha plethow oll a-dro. 37Y'n fordh ma ev a wrug an deg karrigell; i oll a's teva unn molans, an keth myns ha'n keth furv.\n38Ev a wrug deg golghell a vrons, pub golghell ow synsi dew-ugens bath, ha peswar kevelin hy musur a-dreus; yth esa golghell rag pubonan a'n deg karrigell. 39Ev a worras pymp karrigell orth tenewen dyghow an chi ha pymp orth tenewen kledh an chi; ev a settyas an mor orth kornell dhyghow-duryen an chi.\n40Hiram a wrug ynwedh an pottow, an reuvow ha'n bollow. Ytho Hiram a worfennas oll an ober a wrug rag Solomon yn chi an ARLOEDH: 41an dhiw goloven, dhew volla an penn-kolovenyow war wartha an kolovenyow, an dhew roesweyth rag kudha dhew volla an penn-kolovenyow war wartha an kolovenyow; 42an peswar kans greunaval rag an dhew roesweyth, diw res a reunavalow rag pub roesweyth, rag kudha bolla an penn-kolovenyow war wartha an kolovenyow; 43an deg karrigell, ha'n deg golghell war an karrigellow; 44an unn mor, ha'n dewdhek ojyon yn-dann an mor.\n45An pottow, an reuvow, ha'n bollow, oll an lestri ma gwrys gans Hiram rag myghtern Solomon rag chi an ARLOEDH o a vrons lentrus. 46Yn plen an Yordan an myghtern a's molas y'n dor pri yntra Sukkoth ha Sarethan. 47Solomon a asas oll an lestri heb aga foesa, rag i dhe vos mar lies; ny yllys musura an poes.\n48Solomon a wrug oll an lestri esa yn chi an ARLOEDH; an alter a owr, an voes a owr rag bara an wolok, 49an golowbrennyer a owr pur, pymp dhe'n dyghow ha pymp dhe'n kledh, a-rag an sentri pervedhel; an bleujennow, an lugern, ha'n gevelyow, a owr; 50an hanafow, an gwelsigow-porv, an bollow, an skudellow rag ynkys, ha'n padellow-tan, a owr pur; ha pannellow darasow an chi pervedhel, an tyller an moyha sans, ha rag darasow chi an tempel, a owr.\n51Yndellma oll an ober a wrug myghtern Solomon rag chi an ARLOEDH o gorfennys. Solomon a dhros an taklow re bia sakrys gans y das Davydh, an arghans, an owr, ha'n lestri, ha'ga gwitha yn tresorvaow chi an ARLOEDH.


1 Samuel 20 (ABK) - Bible Society\n1 Samuel 20 ABK\nKerensa yntra Davydh ha Yonathan\n1Ena Davydh a fias dhiworth Nayoth yn Rama. Ev a dheuth dherag Yonathan ha leverel, ‘Pandr'a wrug vy? Pandr'yw ow hammweyth? Ha pandr'yw ow fegh erbynn dha das mayth usi ev ow hwilas kemmeres ow bewnans?’ 2Yn-medh ev dhodho, ‘Bynner re bo! Ny verwydh. Ny wra ow thas travyth na bras na byghan saw ev dh'y dhiskwedhes dhymm; ha prag y koedh dhe'm tas kudha an dra ma ahanav? Nyns yw yndella.’ 3Mes ynwedh Davydh a dos, ‘Dha das a woer yn ta my dhe gavoes gras y'th wolok; hag ev a breder, “Na as Yonathan dhe wodhvos hemma, po ev a vydh grevys.” Mes yn gwiryonedh, dell vew an ARLOEDH ha dell vewydh dha honan, yma saw kamm yntredhov ha mernans.’ 4Ena yn-medh Yonathan dhe Davydh, ‘Pynag a vo dha vodh, my a'n gwra ragos.’ 5Hag yn-medh Davydh dhe Yonathan, ‘Y fydh an loer nowydh a-vorow, ha ny allav fyllel esedha gans an myghtern orth an prys-boes; mes gas vy dhe dhones, may hylliv omgudha y'n gwel bys y'n tressa gorthugher. 6Mar kovynn dha das yn ter a-dro dhymm lavar, “Davydh a wovynnas yn tiwysyk kummyas orthiv poenya dhe Bethlehem y sita; rag yma sakrifis blydhenyek ena rag oll an teylu.” 7Mar lever ev, “Da yw” y fydh yn ta gans dha was; mes mar pydh ev pur serrys, ena bydh sur bos drog ervirys ganso. 8Rakhenna dyght dha was yn hegar, rag ty re dhros dha was yn kevambos sans genes. Mes mars eus kammweyth ynnov, ladh vy dha honan; rag prag y tegoedh dhis ow dri dhe'th tas?’ 9Yn-medh Yonathan, ‘Bynner re bo! Mar kodhven bos ervirys gans ow thas drog dhe dhos warnas, ena a ny dherivsen orthis?’ 10Ena yn-medh Davydh dhe Yonathan, ‘Piw a vynn derivas orthiv mar korthyp dha das yn harow dhis?’ 11Ha Yonathan a worthybis, ‘Deus, deun yn-mes y'n gwel.’ Ytho i eth yn-mes aga dew y'n gwel.\n12Yonathan a leveris dhe Davydh, ‘Re'n ARLOEDH, Duw Ysrael! Wosa my dhe dhiskudha brys ow thas, a-dro dhe'n termyn ma a-vorow, po an tressa dydh, ha mars yw da y vaner troha Davydh, a ny dhannvonav ytho ha'y dherivas dhis? 13Mes mar mynn ev gul drog dhis, re wrello an ARLOEDH yndella dhe Yonathan, ha moy ynwedh, mar ny'n deriv dhis, ha dha dhannvon dhe-ves, may hyllydh mones yn sawder. Re bo an ARLOEDH genes, kepar dell re beu gans ow thas. 14Ha mars ov hwath yn few, diskwa dhymm tregeredh an ARLOEDH; mes mar marwav, 15na drogh dhe-ves nevra dha dregeredh dhiworth ow chi, kyn hwrella an ARLOEDH treghi dhe-ves oll eskerens Davydh a-dhiworth enep an norvys.’ 16Yndella Yonathan a wrug kevambos gans chi Davydh, ow leverel, ‘Re hwilli an ARLOEDH eskerens Davydh.’ 17Yonathan a wrug dhe Davydh daswul y di, drefenn ev dh'y gara: rag ev a'n kara kepar dell gara ev y vewnans y honan.\n18Ena yn-medh Yonathan dhe Davydh, ‘Y fydh an loer nowydh a-vorow; hag y fydh govynnys yn ter a-dro dhis, rag dha dyller a vydh gwag. 19Wosa tri dydh, ty a wra mos yn-nans bys y'n tyller mayth omgudhsys kyns, ha gortos ena ryb an krug a veyn. 20Ha my a denn teyr seth dhe'n tenewen, kepar ha pan dennen vy orth kostenn. 21Ena my a dhannvon an maw, ow leverel, “Ke, hwila an sethow.” Mar lavarav dhe'n maw, “Ottomma an sethow war an tenewen ma ahanas, kuntell i”, ena deus, rag dell vew an ARLOEDH, y fydh saw ragos ha nyns eus danjer vyth. 22Mes mar lavarav dhe'n yonker, “Ottomma an sethow dresos”, ena ke; rag an ARLOEDH re'th tannvonas dhe-ves. 23Hag a-dro dhe'n mater may kewssyn ty ha my, an ARLOEDH yw dustuni yntra ty ha my bys vykken.’\n24Ytho Davydh a omgudhas y'n gwel. Ha pan dheuth an loer nowydh an myghtern a esedhas dhe dhybri. 25An myghtern a esedhas war y gador, kepar ha pup-prys, war an gador ryb an paros. Yth esa Yonathan a-dal dhodho, hag Abner a esedhas ryb tenewen Sowl; mes tyller Davydh o gwag.\n26Mes ny leveris Sowl travyth an jydh na; rag ev a dybi, ‘Neppyth re hwarva dhodho; nyns yw ev glan, yn sur nyns yw ev glan.’ 27Mes y'n nessa dydh, an jydh wosa an loer nowydh, tyller Davydh o gwag. Yn-medh Sowl dh'y vab Yonathan, ‘Prag na dheuth mab Yesse dhe dhybri, naneyl de, na hedhyw?’ 28Ha Yonathan a worthybis dhe Sowl, ‘Davydh a wovynnas yn tiwysyk kummyas orthiv mones dhe Bethlehem; 29ev a leveris, “Gas vy dhe vones, my a'th pys; rag yma dh'agan teylu sakrifis y'n sita, ha'm broder re worhemmynnis dhymm bos ena. Ytho lemmyn, mar kevis favour y'th lagas, gas vy dhe vos, my a'th pys, may hallav gweles ow breder.” Rakhenna ny dheuth ev dhe voes an myghtern.’\n30Ena sorr Sowl a dhewis erbynn Yonathan. Ev a leveris dhodho, ‘Ty vab a venyn dreus ha gorth! A ny wonn ty dhe dhewis mab Yesse dhe'th veth dha honan, ha dhe veth noethedh dha vamm? 31Rag hedre vewo mab Yesse war an norvys, ny vydh naneyl ty na'th wlaskor fastys. Ytho dannvon ha kyrgh ev dhymm, rag ev a verow.’ 32Ha Yonathan a worthybis y das, ha leverel dhodho, ‘Prag y fydh ev gorrys dhe'n mernans? Pandr'a wrug ev?’ 33Mes Sowl a dewlis y wuw orto dh'y weskel; yndella Yonathan a wodhya bos ervirans y das ladha Davydh. 34Ytho Yonathan a sevis dhiworth an voes yn sorr fers ha ny dhybris boes vyth yn nessa dydh an mis, rag ev a veu grevys rag Davydh, ha drefenn y das dhe dhre disenor warnodho.\n35Ternos myttin Yonathan eth yn-mes y'n gwel y'n termyn apoyntys gans Davydh, hag yth esa ganso maw byghan. 36Yn-medh ev dhe'n maw, ‘Poen ha hwila an sethow a dennav my a'th pys.’ Pan esa an maw ow poenya, ev a dennas seth dresto. 37Pan dheuth an maw dhe'n tyller may tennsa Yonathan an seth, Yonathan a elwis dhe'n maw ha leverel, ‘A nyns usi an seth dresto?’ 38Ha Yonathan a elwis dhe'n maw, ‘Fisten, bydh uskis, na worta.’ Ytho maw Yonathan a guntellas an sethow ha dos dh'y vester. 39Mes ny wodhya an maw travyth; saw Yonathan ha Davydh a wodhya an mater. 40Ha Yonathan a ros y arvow dhe'n maw ha leverel dhodho, ‘Ke ha'ga doen dhe'n sita.’ 41Ha kettell veu an maw gyllys, Davydh a sevis yn-bann dhiworth tenewen an krug a veyn, ha koedha war y fas dhe'n leur. Ev a blegyas dhe'n dor teyrgweyth, hag i a ammas an eyl dh'y gila, hag i a oelas an eyl gans y gila; mes Davydh a oelas moy. 42Ena yn-medh Yonathan dhe Davydh, ‘Ke yn kres, a-ban wrussyn ti an eyl gans y gila yn hanow an ARLOEDH, ow leverel, “An ARLOEDH a vydh yntra my ha ty, hag ynter ow henedh vy ha dha henedh ji, bys vykken.” ’ Ev a sevis yn-bann hag omdenna; ha Yonathan eth y'n sita.